Egpaar in hegtenis ná jong pa se doodConnlan Hibbert is op 27 Februarie dood in ’n kamer by die Kliplokaal-gastehuis in Kraaifontein aangetref. (Foto: Facebook) Die eienaars van die Kliplokaal-gastehuis in Klipheuwel naby Kraaifontein, is verlede week in verband met die dood van ’n jong pa by dié Wes-Kaapse gastehuis in hegtenis geneem. Mario (42) en Louise (39) Gerber het Donderdag op aanklag van moord in die landdroshof in Blue Downs verskyn nadat Connlan Hibbert (27), ’n jong pa van Kaapstad, op 27 Februarie dood in ’n kamer by die gastehuis aangetref is. Die Gerbers is op borgtog van R1 000 elk vrygelaat. Kol. Andrè Traut, polisiewoordvoerder, sê Hibbert was na bewering die dag voor sy dood in ŉ onderonsie by die gastehuis betrokke. Dit is nie duidelik waaroor die geskil gegaan het nie. “ŉ Dossier vir ŉ geregtelike doodsondersoek is aanvanklik geregistreer. ŉ Nadoodse ondersoek het egter die moontlikheid van vuilspel onthul waarna die dossier na moord verander is.” Traut sê die ondersoek duur steeds voort. ŉ Facebook-blad, Justice for Connlan, is sedert die voorval begin. Menige mense het hulle skok en ongeloof oor sy dood sowel as die inhegtenisneming van die Gerber-egpaar uitgespreek. Mario en Louise Gerber is in verband met Connlan Hibbert se dood in hegtenis geneem. (Foto: Facebook) Hibbert, die pa van ŉ jong seun, word op dié Facebook-blad as ŉ “pragtige siel” beskryf wat ontydig dood is. “Ek verstaan die skok en ongeloof. Ek het persoonlik van albei die beskuldigdes gehou. Soveel so dat ek die gastehuis vir my 60ste verjaardagpartytjie bespreek en vooruit betaal het. Ons kan eenvoudig nie bespiegel wat gebeur het nie. Al wat ons vir seker weet, is dat ons kosbare Connlan sy lewe verloor het,” het die administrateur van die blad in ŉ inskrywing gesê. “My hart gaan uit na Connlan se familie en veral sy seun wat nou sonder ŉ pappa moet grootword. Geregtigheid sal seëvier. Maar nie een van ons was daar om te weet presies wat gebeur het nie, en om te bespiegel maak dinge nie beter nie. Ek wil ook net sê ons moet onthou dat Mario en Louise ook twee kinders het wat nou gaan swaar trek,” het ŉ ander gebruiker geskryf.